Можа мы ўжо пачынаем адчуваць поўную стомленасць, якая паходзіць не столькі з чакання, як хутчэй з прынятых на гэты час пастаноў і вырачэнняў. Можа мы ахвотна вярнуліся б да штодзённых звычак і прысмакаў, ад якіх з добрай волі адмовіліся ў Адвэнце. Сённяшняе Евангелле скіраванае да ўсіх стомленых, таму яно вельмі актуальнае. Езус заклікае нас сёння, у час нашых цяжараў і стомы, каб мы прыйшлі да Яго, а Ён нас сапраўды ўзмацніць. Гэту ажыўчую моц і збаўчую прахалоду мы атрымліваем толькі тады, калі даверымся Богу і прыйдзем да Хрыста. З Ім штодзённы крыж несці лягчэй. Гэта чарговая праўда, якую мы пазнаём пра нашага Збаўцу.